钦定古今图书集成/明伦汇编/官常典/第595卷 > 罗拯
## 钦定古今图书集成/明伦汇编/官常典/第595卷 > 罗拯

按《宋史》本传：拯字道济，祥符人。第进士，历官知荥州。
州介两江间，每江涨辄犯城郭，拯作东西二堤除其
患。选知秀州，为江西转运判官，提点福建刑狱。泉州
兴化军水坏庐舍，拯请勿征海运竹木，经一年，民居
皆复其旧。迁转运使。邵武之光泽，不榷酒以课赋，民
号“黄麹钱”，拯均之他三邑，人以为便。改江淮发运副
使。江、淮故无积仓，漕船系岸下，俟籴入乃得行，盖官
吏以淮南不受陈粟为迯谴计。拯始请凡米至而不
可上供者以廪军，又贮浙西米于润仓，以时运，自是
漕增而费省。转为使。拯使闽时，泉商黄谨往高丽，馆
之礼宾省。其王云“自天圣后职贡绝，欲令使与谨俱
来。”至是，拯以闻，神宗许之，遂遣金悌入贡。高丽复通
中国自兹始。加天意阁待制。居职七年，徙知永兴军、
青、颍、泰三州。卒，年六十五。拯性和柔，不与人校曲直。
为发运使时，与副皮公弼不协，公弼徙他道，御史劾
其贷官钱，拯力为辨理。钱公辅为谏官，尝论拯短，而
公辅姻党多在拯部内，往往荐进之。或讥以德报怨，
拯曰：“同僚不协，所见异也；谏官所言，职也。又何怨乎？”
时论服其长者。